Misdaad en politiek laat sakelui die land verlaat | Sake24
Misdaad en politiek laat sakelui die land verlaat
Johannesburg. – Politieke on­sekerheid wek toenemend kommer onder sakeleiers in Suid-Afrika en beïnvloed hul sake­besluite al hoe meer.
In sommige gevalle is die politieke onsekerheid ’n dryfveer vir die besluit om te emigreer.
Die International Business ­Review van Grant Thornton oor ­saketoestande in die derde kwartaal toon dat kommer oor poli­tieke onsekerheid sedert verlede jaar met 23 persentasiepunte toegeneem het – altesame 70% van die sake­leiers is nou bekommerd oor die uitwerking wat dit op hul ondernemings kan hê.
Vir sakeleiers in vier provinsies in Suid-Afrika wat aan die peiling deelgeneem het, is misdaad steeds die grootste bedreiging omdat dit ondernemings onder finansiële druk plaas en ook ’n dryfveer is vir emigrasie.
Die swak gehalte van gesondheidsorg is die ander kwessie waaroor ál meer sakeleiers bekommerd is. In die jongste peiling het 48% aangedui dat hulle besorgd is daaroor vergeleke met 22% verlede jaar.
Deepak Nagar, nasionale voorsitter van Grant Thornton in Suid-Afrika, sê misdaad plaas ­erge druk op maatskappye. “Die grootste finansiële impak van misdaad op ondernemings is die styging in die koste van veiligheidsmaatreëls.”
Afgesien daarvan ly ondernemings ook weens demotivering en ’n verlies aan produktiwiteit en vindingrykheid. Dit speel ook ’n groot rol in die besluite van mense om te emigreer, sê hy. Ander faktore wat onder sakeleiers belangrike oorwegings is in besluite om te emigreer, is die agteruitgang in gesondheidsorg en opleiding.
Altesame 22% van die uitvoerende hoofde van maatskappye in Gauteng het aangedui dat hulle emigrasie oorweeg.
Nagar sê afgesien van die negatiewe uitwerking wat poli­tieke onsekerheid op ondernemings het, dien dit as aansporing om hul bemagtigingstatus (SEB) te verbeter. “’n Toenemende aantal respondente het aangedui dat hulle hulself so goed moontlik posisioneer deur hul SEB-status te verhoog.”
Die politieke onsekerheid is deur sommige sakeleiers ook aangedui as rede waarom hulle dit oorweeg om hul onderneming te verkoop.
Uit die navorsing blyk dit dat swak dienslewering nou op meer ondernemings ’n negatiewe uitwerking het as in 2011. Die grootste toename was in Gauteng, waar 49% van die respondente aangedui het dat die agteruitgang in die verskaffing van nutsdienste hul onderneming geraak het. Die grootste probleme word ervaar met die verskaffing van nutsdienste, veral gas en elektrisiteit. Ander probleme gaan oor rekeninge vir munisi­pale tariewe, die swak toestand van paaie, omkopery, korrupsie, wanbestuur en stakings wat dit vir werkers moeilik maak om by die werk te kom.
Sakeleiers het aangedui rompslomp weens ál meer regulasies (40%) en ’n gebrek aan vaardigheidsontwikkeling (37%) is die grootste struikelblokke.
Nagar sê dié probleme moet dringend aandag kry om ondernemings toe te laat om te groei.
Al is sakeleiers in Suid-Afrika bekommerd oor verskeie kwessies en groot uitdagings, is hulle in sommige opsigte beter daaraan toe as hul eweknieë in die res van die wêreld en in Brasilië, Rusland, Indië en China (Bric).
Die grootste verskille tussen Suid-Afrika en die Bric-lande is makliker toegang tot bedryfs­kapitaal hier, die vraag na produkte het nie so skerp gedaal nie en die infrastruktuur vir tegnologie is nie so beperkend nie.Vernaamste bevindinge
- 49% van Suid-Afrikaanse ondernemings is in die derde kwartaal deur misdaad geraak, die meeste in KwaZulu-Natal en die minste in die Wes-Kaap;
- Misdaad is die belangrikste faktor in die besluit om te emigreer (74%), maar politieke onsekerheid speel ’n al hoe groter rol (70%);
- Politieke onsekerheid speel ’n rol in die verbetering van swart bemagtiging, wat sedert 2011 met 8 punte toegeneem het, maar dit vertraag ook sakebesluite; - Swak dienslewering raak 57% van Suid-Afrikaanse ondernemings – gas en elektrisiteit wek die meeste kommer;
- Rompslomp en ’n gebrek aan vaardighede is die grootste remskoene vir ondernemings; en
- Suid-Afrikaanse ondernemings (51%) is meer optimisties as hul eweknieë in die Bric-lande.
Lees meer oor: emigrasie
Só word ontluikende lande 'ryker' Gradering: Arbeidsonrus, MIV tel teen SA Davies: Buitelanders vlug nie uit SAStellenbosch se sakeskool in wêreld se top-50Kommer oor oorsese groepe wat taks ontduik